Руслан Нуртдинов профессиональ карьераһын 1997 йылда тыуған ҡалаһы Өфөнөң «Салауат Юлаев» хоккей клубы составында башлай. 2001 йылда Петербург СКА-һы менән контрактҡа ҡул ҡуя. 2002/2003 йылдар миҙгелен Череповецтың «Северсталь» хоккей клубында үткәрә. Был миҙгел клуб тарихында иң уңышлыһы була — череповсылар финалда Ярославль ҡалаһының «Локомотив»ынан ғына ҡалышып, көмөш миҙал яулай, ә Руслан үҙе ҡатнашҡан 62 матчта 38 (20+18) мәрәй йыя. Был уңыштан һуң спортсы Ҡазандың «Аҡ барыҫы» менән контракт төҙөү тураһында ҡарар ҡабул итә, шул уҡ йылда ул Рәсәй беренселегендә бронза миҙал яулай.